טדאוש רייכשטיין

טדאוש רייכשטיין (בפולנית: Tadeusz Reichstein; 20 ביולי 1897 – 1 באוגוסט 1996) היה כימאי שווייצרי, יהודי, יליד פולין, חתן פרס נובל לפיזיולוגיה או לרפואה לשנת 1950 על זיהוי הקורטיזון וחשיבותו בטיפול בדלקת מפרקים.

חייו 
טדאוש רייכשטיין נולד בוולוקלווק שבפולין לאיזידור וגסטבה רייכשטיין. את ילדותו בילה בקייב שבאוקראינה, שם עבד אביו כמהנדס. את השכלתו רכש תחילה בפנימייה בעיר יינה בגרמניה ואחר כך עקר עם משפחתו לציריך שבשווייץ, שם קיבל אזרחות. בשנת 1916 הוא החל בלימודי כימיה במכון הטכנולוגי הפדרלי (ETH) בציריך וסיים תואר ראשון בשנת 1920. בשנת 1922 סיים דוקטורט בכימיה, הוא חקר את הרכבו הכימי של מרכיב הטעם בקפה קלוי. הוא עבד בתעשיית המזון עד לשנת 1929 והתמקד בעיקר בחקר טעמי הקפה והציקוריה. רייכשטיין התחתן בשנת 1927 עם הנרייט, בת אצולה הולנדית ולזוג נולדה ילדה אחת.

בשנת 1929 החל לעבוד כמרצה במכון שבו למד. בשנת 1938 מונה לפרופסור מן המניין לכימיה תרופתית באוניברסיטת בזל. הוא בנה באוניברסיטה מכון חדש לכימיה אורגנית ועמד בראשו.

בשנת 1933, כאשר עבד בציריך, הצליח להפיק ויטמין C (חומצה אסקורבית) באופן מלאכותי, זאת באופן עצמאי ממחקרו של סיר וולטר נורמן הוורת', אשר זכה בשנת 1937, במשותף עם הכימאי השווייצרי פאול קארר בפרס נובל על מחקריו בוויטמין C. בשנת 1950 הוענק לו פרס נובל לפיזיולוגיה או לרפואה, יחד עם אדוארד קנדל ופיליפ שווולטר הנץ' על עבודתם בחקר הורמונים המופרשים מהקורטקס של בלוטת יותרת הכליה, עבודה ששיאה היה בבידוד וזיהוי הקורטיזון וגילוי חשיבותו בטיפול בדלקת מפרקים.

בשנת 1947 הוענק לרייכשטיין תואר דוקטור לשם כבוד בסורבון בפריז ובשנת 1952 התקבל כחבר (שאינו בריטי) לחברה המלכותית בלונדון. 

רייכשטיין נפטר בבזל שבשווייץ בגיל 99. ההליך התעשייתי העיקרי להפקת ויטמין C עדיין נושא את שמו (The Reichstein Process).

קישורים חיצוניים

 טדאוש רייכשטיין, אנשי סגולה - יהודים זוכי פרס נובל, באתר בית התפוצות.
 

זוכי פרס נובל יהודים שווייצרים
זוכי פרס נובל לפיזיולוגיה או לרפואה
מדענים יהודים שווייצרים
יהודים פולנים
כימאים שווייצרים
כימאים יהודים
זוכי פרס נובל פולנים
סגל אוניברסיטת בזל
זוכי מדליית קופלי
ילידי 1897
פולנים שנפטרו ב-1996